Капліца Ўнебаўзяцьця Найсьвяцейшай Панны Марыі (Скідзель)

Каплі́ца Ўнебаўзя́цьця Найсьвяце́йшай Па́нны Мары́і — помнік архітэктуры другой паловы XIX ст. у Скідзелі. Знаходзіцца на наўночна-ўсходняй ускраіне места, у прысядзібным парку пад адрасам вуліца Зарэчная, 40. Твор архітэктуры рэтраспэктыўна-гатычнага стылю. Аб’ект Дзяржаўнага сьпісу гістарычна-культурных каштоўнасьцяў Беларусі. Гісторыя Мураваную капліцу ў Скідзелі збудавалі ў 1870 годзе як родавую пахавальню князёў Чацьвярцінскіх. Да 1939 году дзейнічала як родавы касьцёл. Па Другой сусьветнай вайне савецкія ўлады зачынілі касьцёл. У будынку разьмясьцілі вайсковы камісарыят і курсы кіроўцаў. У 1990 годзе капліцу вярнулі каталікам. Архітэктура Помнік архітэктуры рэтраспэктыўна-гатычнага стылю. Гэта прастакутны ў пляне аб’ём, узьняты на высокі 3-ярусны цокаль, зь 5-граннай апсыдай, над якой 2-схільны дах пераходзіць у вальмавы. З бакоў галоўнага фасада ўзвышаюцца дзьве круглыя вежы-званіцы, паміж якімі трыкутны франтон з стральчатым акном-трыфорыюмам у тымпане. З паўночнага боку далучаецца прыбудаваная пазьней закрысьція. Перад уваходам разьмяшчаецца тэраса з трынаццацьцю прыступкамі. Унутраная прастора перакрываецца стральчатым крыжовым скляпеньнем на падпружных арках і рэбрах-гуртах, абапёртых на насьценныя пілястры-пілёны, апсыда перакрываецца стральчатай конхай. Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Капліца Ўнебаўзяцьця Найсьвяцейшай Панны Марыі ў Скідзелі, Radzima.org